Íslenska súperkindin fannst í Arnarhólsrétt Fjárbændur í Helgafellssveit og Stykkishólmi réttuðu í Arnarhólsrétt á sunnudaginn síðasta . Að sögn Lárusar Franz Hallfreðssonar réttarstjóra og bónda í Ögri gekk réttarhald vel fyrir sig og munaði um að gott veður var í réttinni sem og í leitum sem fram fóru daginn áður . Hann segir fé hafi verið safnað úr Ljósufjöllum og úr innsveitum allt austur frá Árnabotni í Hraunsfirði og hafi heimtur af fjalli verið góðar . Áætlaði hann að á þriðja þúsund fjár hafi komið í réttina að þessu sinni . Seinni leit er fyrirhuguð að hálfum mánuði liðnum . Meðfylgjandi mynd tók Sumarliði Ásgeirsson ljósmyndari í Stykkishólmi . Hún hefur hlotið mikla athygli enda engu líkara en þarna sé sjálfur Superman kominn í felubúningi .